ddrg/super_eurlex huggingface dataset:
SKRIFTLIG FORESPØRGSEL E-2485/99

af Karin Riis-Jørgensen (ELDR) til Kommissionen

(16. december 1999)

Om: Støtte i forbindelse med den faste forbindelse over Øresund

I forbindelse med ibrugtagningen af den faste forbindelse over Øresund bedes Kommissionen oplyse, hvorvidt de danske og/eller svenske myndigheder har notificeret en tildelt statsstøtte til henholdsvis det svenske Banverket og den danske Banestyrelse, der skal nedbringe priserne på togbilletter, svarende til den aktuelle broafgift det vil sige støtte til selve driften?

Endvidere bedes Kommissionen oplyse, om en national tildelt støtte til dækning af en broafgift for statslige jernbanemyndigheder efter dens opfattelse fordrejer konkurrencen i forhold til rederier, der fragter passagerer over Øresund? Finder Kommissionen ovennævnte i overensstemmelse med traktatens bestemmelser om tildeling af statsstøtte?

Svar afgivet på Kommissionens vegne af Loyola de Palacio

(9. februar 2000)

Den 30. september 1998 anmeldte de danske myndigheder en statsstøtteordning vedrørende miljøtilskud til transport af gods med jernbane. Retsgrundlaget for denne ordning er lov nr. 289 af 18. maj 1998 om jernbanevirksomhed m.v. i Danmark. Den indeholder bl.a. bestemmelser om betaling af baneafgifter for benyttelse af jernbaneinfrastrukturen og en bestemmelse om miljøtilskud til jernbanevirksomheder.

Den 21. april 1999 fastslog Kommissionen, at den anmeldte støtteordning var forenelig med fællesmarkedet. Kommissionen tog i sin beslutning hensyn til, at støtten er betydeligt mindre end de anslåede ubetalte eksterne omkostninger ved vejtransport, at ordningen gælder for enhver virksomhed, der transporterer gods med jernbane, og at den udelukker transittrafik af hensyn til søtransporten, som også er en miljøvenlig transportform.

En hvilken som helst national ordning, der giver transportvirksomheder en eller anden form for afgiftslettelse, kan i princippet fordreje konkurrencen mellem forskellige transportformer og dermed falde ind under EF-traktatens regler om statsstøtte, for så vidt som den påvirker samhandelen mellem medlemsstaterne. Nærmere bestemt kan statsstøtte til jernbaner fordreje konkurrencen med skibe eller vice versa, når støtten ydes inden for et markedssegment (på en rute), hvor jernbanevirksomhed og skibsfart konkurrerer med hinanden.

Hvis Kommissionen skal tage stilling til, om en sådan støtte er forenelig med EF-traktaten, skal den underrettes behørigt om den pågældende ordning i overensstemmelse med EF-traktatens artikel 88 (3) (tidligere artikel 93). Da Kommissionen ikke er i besiddelse af alle de oplysninger, der er nødvendige for at vurdere sagen, er den ikke i stand til at give et fyldestgørende svar på dette spørgsmål.
SKRIFTLIG FORESPØRGSEL E-2776/99

af Alexandros Alavanos (GUE/NGL) til Kommissionen

(18. januar 2000)

Om: Finansiering af en skole for turistguider

I Grækenland findes der ingen skole for turistguider. De kendskaber, de eksisterende turistguider er i besiddelse af, er baserede på praktisk erfaring og interne virksomhedsseminarier.

Kan Kommissionen derfor give følgende oplysninger:

1. Er den rede til at samfinansiere oprettelsen af en postgymnasial skole for turistguider?

2. Hvilke interne virksomhedsseminarer for turistguider har EU finansieret i Grækenland i perioden 1996-1999 og med hvor store beløb?

3. Kan Kommissionen oplyse antallet af deltagere i disse seminarer?

4. Det forlyder, at visse deltagere i de pågældende seminarer ikke har været i stand til at arbejde som turistguider, fordi dette er uforligneligt med deres nuværende arbejde, f.eks. offentligt ansatte. Kan Kommissionen bekræfte, at sådanne personer fik nægtet adgang til disse seminarier i perioden 1996-1999?

Supplerende svar afgivet på Kommissionens vegne af Anna Diamantopoulou

(21. marts 2000)

Kommissionen har til dato ikke modtaget nogen ansøgning om samfinansiering af oprettelsen af en skole for turistguider inden for fællesskabsstøtterammerne for Grækenland i programperioden 1994-1999. Der mindes endvidere om, at det er medlemsstaten, der udvælger og fremsætter forslag til projekter, som skal samfinansieres.

Under det operationelle program for Turisme og Kultur inden for den anden fællesskabsstøtteramme for Grækenland ydede Den Europæiske Socialfond (ESF) samfinansiering på i alt 7,2 mio. til uddannelse af omkring 5.500 mennesker på 480 uddannelseskurser.

Uddannelseskurserne, der blev tilrettelagt af godkendte uddannelsescentre, omfattede en række emner inden for forvaltning og drift af turistfaciliteter i forbindelse med rekreative, sportslige og kulturelle aktiviteter.

I henhold til de græske myndigheders oplysninger var målgrupperne for disse kurser arbejdsløse eller ansatte i turistsektoren, der var truet af arbejdsløshed.
SKRIFTLIG FORESPØRGSEL E-2347/99

af Salvador Jové Peres (GUE/NGL) og Pedro Marset Campos (GUE/NGL) til Kommissionen

(13. december 1999)

Om: Indførsel af tomater med oprindelse i Marokko

Hvorfor har Kommissionen ikke forlangt, at Marokko tilbagebetaler den specifikke toldsats, når udførselspriserne har været lavere end den indgangspris, der er fastsat i associeringsaftalen, jf. artikel 2 i denne aftales protokol nr. 1?

Samlet svar afgivet på Kommissionens vegne af Franz Fischler på skriftlige forespørgsler E-2344/99, E-2345/99, E-2346/99, E-2347/99, E-2348/99 og P-2483/99

(20. januar 2000)

Kommissionen følger nøje udviklingen i importen af friske tomater fra Marokko.

Efter at Kommissionen ved udgangen af produktionsåret 1998/1999 havde konstateret en overskridelse af de aftalte mængder, gjorde den de marokkanske myndigheder opmærksom på, at det var vigtigt at overholde disse mængder af hensyn til ligevægten på EU-markedet.

Hvad angår det indeværende produktionsår, anmodede Kommissionen de marokkanske myndigheder om hastekonsultationer på baggrund af udviklingen i importen i oktober 1999. Disse konsultationer, der fandt sted i Rabat den 22. december 1999, gjorde det ikke muligt at finde en løsning, som kunne sikre, at det aftalte kontingent ikke blev overskredet. I betragtning heraf og uden at dette berører senere konsultationer, har Kommissionen ved forordning (EF) nr. 2767/1999 indført en ordning med importlicenser i overensstemmelse med brevvekslingen mellem Det Europæiske Fællesskab og Kongeriget Marokko af 22. december 1994.

Kommissionen erindrer om, at det påhviler medlemsstaterne at anvende de gældende bestemmelser korrekt ved import og navnlig at fastsætte de relevante toldsatser.
SKRIFTLIG FORESPØRGSEL E-2397/99

af Roberta Angelilli (UEN) til Kommissionen

(16. december 1999)

Om: Vejinfrastrukturer i Carrara

I Carrara (Toscana-regionen i Italien) er den største økonomiske sektor marmorforarbejdningssektoren, som beskæftiger over 10.000 personer.

For nylig blev det erklæret, at lastvognstog til transport af marmoret havde nået et kritisk punkt, eftersom livskvaliteten i byen var faldet mærkbart.

Løsningen på problemet kunne være anlæggelse af en ca. 5 km lang vej øst for byen for en investering på 75 mia. lire, som ville gøre det muligt at halvere transporttiden for marmoret, lette bytrafikken og skabe en interregional akse med forbindelse til den europæiske akse fra Det Tyrrhenske Hav til Brennerpasset.

Områdets vejmæssige isolering kunne overvindes endeligt med anlæggelsen af blot 15 km motortrafikvej mellem Østlunigiana og Apuanas kyst.

Vil Kommissionen derfor oplyse, om der eksisterer specifikke finansielle instrumenter til gennemførelse af et infrastrukturprojekt som ovennævnte?

Svar afgivet på Kommissionens vegne af Michel Barnier

(21. januar 2000)

Strukturfondene kan finansiere infrastrukturprojekter som det, det ærede medlem nævner, såfremt de finder sted i et støtteberettiget område.

I den forbindelse afventer Kommissionen de italienske myndigheders reviderede forslag vedrørende mål 2 i overensstemmelse med de gældende bestemmelser for den kommende programmeringsperiode 2000-2006(1).

(1) EFT L 161 af 26.6.1999.
SKRIFTLIG FORESPØRGSEL E-2321/99

af Michl Ebner (PPE-DE) til Kommissionen

(13. december 1999)

Om: Europæisk civil- og solidaritetstjeneste

I betragtning af at værnepligten afskaffes, eller der i det mindste føres en debat om reformen af den obligatoriske militærtjeneste i mange medlemsstater, og at der allerede findes en beslutning af 22.9.1995 fra Europa-Parlamentet om oprettelse af en europæisk civiltjeneste, i hvilken Parlamentet opfordrer Kommissionen til at fremsætte et forslag om oprettelse af en europæisk civiltjeneste, opfordres Kommissionen til at meddele, om den overvejer muligheden af at tage initiativer og træffe foranstaltninger for at oprette en civil- og solidaritetstjeneste af tre til fire måneders varighed, som skal gælde for alle såvel kvinder som mænd?

Svar afgivet på Kommissionens vegne af Viviane Reding

(28. januar 2000)

Et program vedrørende europæisk civil- og solidaritstjeneste er blevet oprettet ved Europa-Parlamentets og Rådets afgørelse nr. 1686/98/EF af 20. juli 1998 om fastlæggelse af EF-handlingsprogrammet Europæisk volontørtjeneste for unge(1).

Programmet har følgende formål (artikel 1):

(mldr)Det har til formål under overholdelse af princippet om lige muligheder for mænd og kvinder at stimulere de unges mobilitet og solidaritet som aktive borgere, at fremme uddannelsesmæssige erfaringer inden for flere aktivitetsområder uden for det formelle uddannelsessystem og at give de unge mulighed for at opnå sådanne erfaringer, der kan danne grundlag for deres fremtidige udvikling, fremme deres aktive bidrag til idealer som demokrati, tolerance og solidaritet i forbindelse med Europas opbygning og til samarbejdet mellem Det Europæiske Fællesskab og tredjelande gennem deltagelse i almennyttige tværnationale aktiviteter.

Det skal dog understreges, at den europæiske volontørtjeneste ikke er en erstatning for militærtjeneste eller alternativ tjeneste, som i overensstemmelse med subsidiaritetsprincippet er medlemsstaternes ansvarsområde.

Med hensyn til dette punkt står der i afgørelsens betragtning 21: ... den europæiske volontørtjeneste er ikke en erstatning for militærtjeneste, for alternativ tjeneste for bl.a. militærnægtere eller for den obligatoriske civiltjeneste, der findes i flere medlemsstater...

Den europæiske volontørtjenestes aktiviteter fortsætter fra år 2000 inden for rammerne af EF-handlingsprogrammet for unge(2), som for øjeblikket er til forhandling.

Kommissionen har for nylig iværksat udarbejdelsen af en komparativ analyse og en beskrivelse af alle ordninger for civiltjeneste herunder af dem, som er et alternativ til militærtjeneste i medlemsstaterne. Resultaterne som skulle være til rådighed i anden halvdel af i år skulle omfatte oplysninger om mulighederne for at etablere en synergi mellem nationale ordninger for civiltjeneste og den europæiske volontørtjeneste

(1) EFT L 214 af 31.7.1998.

(2) EFT C 210 af 22.7.1999.
SKRIFTLIG FORESPØRGSEL P-2818/99

af Pietro-Paolo Mennea (ELDR) til Rådet

(10. januar 2000)

Om: Bekendtgørelse af Fællesskabets straffebestemmelser om doping

Under henvisning til den stadig større udbredelse af doping inden for professionel sport og amatørsport og desværre blandt unge atletikudøvere; under henvisning til det fortsatte misbrug af lægemidler, som har alvorlige virkninger for sportsudøveres sundhed og fysiske tilstand; under henvisning til de alvorlige risici, som atletikudøvere og alle som udøver denne sport, udsættes for; under henvisning til, at den agtpågivenhed omkring doping inden for sport, de forskellige sportsforbund og nationale og internationale sportsorganisationer gennem deres juridiske sportsorganer har gennemført i alle disse år, ikke har haft nogen virkning på bekæmpelsen af dette fænomen; under henvisning til de afgørelser, som retsorganer i de forskellige medlemsstater i mange tilfælde af doping inden for sport har truffet; under henvisning til det foruroligende omfang, som dopingproblemet har taget inden for sportsverdenen og behovet for at finde en løsning vedrørende fælles bestemmelser i alle medlemsstaterne;

bedes Rådet gøre alt, hvad der står i dens magt, for at fremme bekendtgørelsen af en fællesskabsretslig bestemmelse, hvis generelle principper skal vedtages og være bindende i alle medlemsstaterne.

Svar

(10./11. april 2000)

Rådet er klar over, at der er problemer i forbindelse med doping i sportsverdenen og tillægger spørgsmålet stor betydning. Rådet har ikke fået forelagt noget initiativ.
SKRIFTLIG FORESPØRGSEL E-2549/99

af Paul Rübig (PPE-DE) til Kommissionen

(4. januar 2000)

Om: Eksklusivbetegnelser for øl

I nogle måneder har der foreligget forslag om udelukkende at forbeholde visse traditionelle betegnelser for heste for bestemte geografiske regioner. Glædeligvis har Kommissionen udtalt sig imod sådanne protektionistiske planer.

Nu er der også bestræbelser i gang for at sikre eksklusivbetegnelser for bestemte former for øl, der dermed skal have samme beskyttelse som vinarter. I modsætning til vin henviser artsbetegnelserne for øl mindre til geografisk oprindelse og mere til en bestemt fremstillings- eller brygmetode.

Hvorledes vil Kommissionen forholde sig til dette nye forsøg på protektionistisk begrænsning af verdenshandelen lige inden WTO's såkaldte Millenium-runde? Hvorledes vil den navnlig under de igangværende tiltrædelsesforhandlinger med kandidatlandene sikre, at princippet om frihandel bliver forstået og gennemført?

Svar afgivet på Kommissionens vegne af Pascal Lamy

(24. januar 2000)

Kommissionen noterer sig den velkendte bekymring, som det ærede medlem har givet udtryk for vedrørende eksklusivbetegnelser for bestemte former for øl. Under de igangværende drøftelser i Verdenshandelsorganisationen (WTO) om handelsrelaterede aspekter af intellektuelle ejendomsrettigheder (TRIP-aftalen) vedrørende udarbejdelsen af et såkaldt multilateralt register til beskyttelse af vin og spiritus overvejer Kommissionen ligeledes forslaget om at udvide beskyttelsen til at omfatte andre landbrugs- og levnedsmiddelprodukter.

Et multilateralt register bør være baseret på TRIP-aftalen, hvilket betyder at dennes bestemmelser skal overholdes. Dette indebærer, at WTO-medlemmerne ikke behøver at yde beskyttelse for geografiske angivelser for varer, såfremt det påvises at den pågældende angivelse er identisk med den term, der sædvanligvis anvendes. Som følge heraf behøver WTO-medlemmerne ikke yde beskyttelse til de såkaldte generiske navne, som snarere har forbindelse med en bestemt produktionsmetode end en geografisk angivelse. Denne væsentlige bestemmelse vil ikke blive ændret som følge af det nye register, eftersom hvad det geografiske navn angår spørgsmålet kunne blive draget i tvivl af det pågældende WTO-medlem.

Drøftelserne vil derfor give anledning til en forbedret beskyttelse af rettighedshaverne inden for EU uden nødvendigvis at fordreje frihandelen med produkter med generiske navne.
SKRIFTLIG FORESPØRGSEL E-2488/99

af Robert Evans (PSE) til Kommissionen

(16. december 1999)

Om: Cites og karethavskildpadder

Kan Kommissionen give tilsagn om, at EU ikke vil støtte Cubas forslag om at nedprioritere beskyttelsen af karethavskildpadden ved at flytte den fra bilag I til bilag II på den næste Cites-konference i 2000?

Cubas argumenter for nedprioriteringen er baseret på fejlagtige bestandsberegninger og biologiske konklusioner, og herudover vil en nedprioritering af karethavskildpadden bidrage til at fremme den eksisterende ulovlige handel med havskildpaddeskjolde.

Svar afgivet på Kommissionens vegne af Margot Wallström

(1. februar 2000)

Fællesskabet har desværre endnu ikke kunnet blive kontraherende part i CITES. Medlemsstater, som er kontraherende parter i den konvention, stemmer individuelt i forbindelse med den kommende 11. partskonference. I lyset af Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed(1) hører mange af de emner, der drøftes på konferencen, under Fællesskabets kompetence, og dette gælder også Cubas to forslag om karethavskildpadder. Fællesskabets og dets medlemsstaters holdning til disse spørgsmål, og herunder hvorledes medlemsstaterne i kraft af deres medlemskab af CITES stemmer, fastlægges af Rådet på grundlag af et forslag fra Kommissionen.

Eksperter fra en række medlemsstater aflagde Cuba et besøg i september 1999 for at undersøge karethavskildpaddernes situation. Kontrollen med handelen forekommer at være effektiv, og indfangningen af skildpadder er tilfredsstillende reguleret. Indfangningens virkning på denne arts bestande er dog vanskeligere at vurdere på grund af artens livshistorie og biologi. Kommissionen vil rette opmærksomheden mod dette aspekt, når den sammenligner disse forslag med de videnskabelige kriterier, der er tilvejebragt af CITES med henblik på at vurdere sådanne forslag. Kommissionen ønsker også at tage hensyn til holdningerne i CITES-sekretariatet og ikke-statslige organisationer med ekspertviden på området. Som følge heraf er der endnu ikke draget nogen endelig konklusion.

(1) EFT L 61 af 3.3.1997.
SKRIFTLIG FORESPØRGSEL E-2459/99

af Antonio Tajani (PPE-DE), Giorgio Lisi (PPE-DE), Raffaele Costa (PPE-DE), Mario Mauro (PPE-DE), Stefano Zappalà (PPE-DE), Raffaele Fitto (PPE-DE), Renato Brunetta (PPE-DE), Enrico Ferri (PPE-DE) og Amalia Sartori (PPE-DE) til Kommissionen

(16. december 1999)

Om: Uforenelighed mellem hvervet som formand for Kommissionen og valgkampagneaktiviteter

I henhold til den italienske presse (artikel i Messaggero af 15.11.1999) har formanden for Kommissionen, Romano Prodi, personligt deltaget i valgkampagnen til støtte for Parisis kandidatur ved parlamentsvalget den 28. november 1999 i 12. valgkreds (Bologna).

Hvis disse oplysninger skulle blive bekræftet, kan Kommissionens formand da oplyse, om denne handling ikke udgør en overtrædelse af EF-traktaten, særlig artikel 213 (tidl. artikel 157), stk. 2, hvori det hedder: Kommissionens medlemmer udfører deres hverv i fuldkommen uafhængighed og i Fællesskabets almene interesse. Ved udførelsen af deres pligter må de hverken søge eller modtage instruktioner fra nogen regering eller noget andet organ. De afholder sig fra enhver handling, som er uforenelig med karakteren af deres hverv. Hver medlemsstat forpligter sig til at respektere denne grundsætning og til ikke at forsøge at påvirke Kommissionens medlemmer under udførelsen af deres hverv?

Samlet svar afgivet på Kommissionens vegne af Romano Prodi på skriftlige forespørgsler E-2459/99, E-2600/99 og E-2628/99

(7. februar 2000)

Som Kommissionen gentagne gange har haft lejlighed til at gøre opmærksom på i sine svar på skriftlige eller mundtlige forespørgsler fra medlemmer af Parlamentet(1), er medlemmerne af Kommissionen politikere med en politisk funktion, som, hvis de overholder de forpligtelser, der er forbundet med denne funktion, fortsat er frit stillet til på eget ansvar at give udtryk for deres personlige mening.

(1) Se bl.a. svaret fra Jean Rey på mundtlig forespørgsel nr. 10/68 fra Habib-Deloncle og Kommissionens svar på skriftlige forespørgsler nr. 44/83 fra Paul-Henri Gendebien EFT C 197 af 25.7.1983, nr. 1682/85 fra Jaak Vandemeulebroucke EFT C 55 af 10.3.1986, E-1404/97 fra Jean-Claude Pasty EFT C 391 af 23.12.1997 og E-2617/98 fra Sören Wibe EFT C 96 af 8.4.1999.
SKRIFTLIG FORESPØRGSEL E-2573/99

af Mark Watts (PSE) til Kommissionen

(11. januar 2000)

Om: Kommissionsrapporter om veterinærkontrol i Belgien og Irland

Den 22. februar 1999 offentliggjorde Kommissionen en rapport om veterinære kontrolbesøg i Belgien. Rapporten afslørede alvorlige overtrædelser i Belgien af Rådets direktiv 91/628/EØF(1) om beskyttelse af dyr under transport, bl.a. transport af syge dyr og de belgiske myndigheders godkendelse af ruteplaner for lange rejser for svin, selv om der ikke var mulighed for, at svinene kunne hvile, blive fodret og vandet efter 24 timers rejse som krævet i direktiv 91/628/EØF.

Den 18. august 1999 offentliggjorde Kommissionen en rapport om veterinære kontrolbesøg i Irland. Den afslørede alvorlige overtrædelser i Irland af direktiv 91/628/EØF.

Hvilke skridt tager Kommissionen for at kræve, at de belgiske og irske myndigheder sikrer overholdelse af kravene i Rådets direktiv 91/628/EØF?

(1) EFT L 340 af 11.12.1991, s. 17.

Svar afgivet på Kommissionens vegne af David Byrne

(4. februar 2000)

De belgiske myndigheder blev bedt om at sende deres kommentarer til de forhold, som Kommissionens Levnedsmiddel- og Veterinærkontor havde aflagt rapport om i forbindelse med et kontrolbesøg i Belgien vedrørende beskyttelse af dyr under transport. På trods af at der blev sendt en rykker, og den 30. august 1999 blev fastsat som den ny dato for, hvornår myndighederne skulle oplyse Kommissionen om de foranstaltninger, der er truffet med henblik på at udbedre manglerne, har man endnu ikke modtaget noget svar.

Kommissionen vil om kort tid træffe beslutning om, hvorvidt der skal indledes overtrædelsesprocedurer ifølge EF-traktatens artikel 226 (tidligere artikel 169) på baggrund af de i rapporten beskrevne overtrædelser af kravene i Rådets direktiv 95/29/EF af juni 1995 om ændring af direktiv 91/628/EØF om beskyttelse af dyr under transport(1), som forekommer i Belgien.

Med hensyn til henstillingerne i Levnedsmiddel- og Veterinærkontorets rapport om kontrolbesøget i Irland vedrørende dyr under transport, som blev gennemført i 1998 og 1999, oplyste de irske myndigheder Kommissionen om, at der vil blive iværksat et program, som er målrettet mod udbedring af de mangler, der blev peget på i Irland. Kommissionen har endnu ikke modtaget dette program.

Kommissionen har for nylig etableret en ny arbejdsgruppe om beskyttelse af dyr under langdistancetransport, som skal drøfte alle problemer vedrørende håndhævelse af de relevante direktiver og mulige løsninger på disse problemer. Repræsentanter for både myndighederne i Belgien og Irland deltager i denne arbejdsgruppe.

(1) EFT L 148 af 30.6.1995.